רוברט פטינסון

קורות חייו

פטינסון נולד בלונדון, אנגליה שבממלכה המאוחדת. אמו, קלייר, עבדה בסוכנות דוגמנות, ואביו, ריצ'רד, עבד בייבוא מכוניות מארצות הברית. לפטינסון שתי אחיות גדולות, ליזי פטינסון, זמרת, וויקטוריה פטינסון. הוא גדל בפרבר הלונדוני בארנס ולמד בבית הספר Tower House עד גיל 12. לאחריו למד בבית הספר Harrodian. בצעירותו נטל פטינסון חלק פעיל בתיאטרון המקומי, Barnes Theatre Company.

דוגמנות

פטינסון החל לעבוד בדוגמנות בגיל 12, אולם לאחר ארבע שנים חלה ירידה בביקוש לעבודתו. בדצמבר 2008 הוא הסביר את חוסר הביקוש לעבודתו כדוגמן במאפיינים החיצוניים הגבריים שלו. לדבריו, "כאשר התחלתי לראשונה הייתי די גבוה ונראיתי כמו ילדה, אז קיבלתי הרבה עבודות, משום שזה היה בתקופה בה המראה האנדרוגוני היה מגניב. אז, אני מניח, הפכתי לבחור יותר מדי, אז לא קיבלתי עוד עבודות. הייתה לי קריירת דוגמנות לא מוצלחת ביותר". ב-2007 הופיע כדוגמן במספר פרסומות, בהן קמפיין הפרסום לביגוד של חברת Hackett.
נכון לנובמבר 2016 פטינסון מדגמן לחברת dior.

משחק

פטינסון החל את דרכו בתחום המשחק בתיאטרון חובבים, ולאחר שצבר ניסיון מאחורי הקלעים, החל להשתתף כממלא מקום של שחקנים בתיאטרון. הוא משך את תשומת לבו של סוכן שחקנים במחזה "טס" מאת תומאס הארדי, ומאז החל להשתתף בסרטים בתפקידי משנה שונים. תחילה שיחק בתפקיד משנה בסרט הטלוויזיה "Ring of the Nibelungs" בשנת 2004. מאוחר יותר באותה שנה השתתף בסצנה בסרט "יריד ההבלים", אך הסצנה נמחקה מהגרסה הקולנועית והופיעה רק בגרסת ה-DVD.
בשנת 2005 השתתף בסרט "הארי פוטר וגביע האש" בתפקיד סדריק דיגורי; על משחקו קיבל פרס מ-Times Online. המגזין "טיימס" תיאר אותו כאחד השחקנים הבריטים המבטיחים ביותר.
ב-2008 השתתף בתפקיד אדוארד קאלן בסרט "דמדומים", המבוסס על ספרה של סטפני מאייר, בעל אותו השם. הסרט זכה להצלחה והפך לשובר קופות, ופטינסון הפך לכוכב בעקבותיו. הוא זכה במספר פרסי MTV ו-Teen Choice Award על תפקידו בסרט. בנוסף הופיע ב-2008 בסרט "How to Be". ב-2009 יצא הסרט השני בסדרת סרטי דמדומים, "דמדומים 2: ירח חדש", שזכה גם הוא להצלחה וביסס את מעמדו של פטינסון כשחקן מצליח; גם על תפקידו בסרט זה זכה פטינסון במספר פרסי MTV ו-Teen Choice Award. ב-2009 כיכב פטינסון גם בסרט "Little Ashes", בתפקיד סלבדור דאלי.
ב-2010 יצא סרטו "זכרי אותי לנצח" (Remember Me), בו כיכב לצד אמילי דה רייבין. פטינסון שימש לראשונה גם כמפיק בפועל של הסרט. בנוסף כיכב בשנה זו בסרט השלישי בסדרת סרטי דמדומים, "דמדומים 3: ליקוי חמה", וזכה במספר פרסי MTV ו-Teen Choice Award על תפקידו. באותה שנה דירג אותו "טיים מגזין" כאחד האנשים המשפיעים ביותר, והמגזין "Forbes" כאחד הידוענים החזקים ביותר.
ב-2011 כיכב בדרמה הרומנטית "מים לפילים", לצד ריס וית'רספון, והצטלם לסרט ההמשך בסדרת "דמדומים", דמדומים 4: שחר מפציע (חלק 1).
ב 2012 כיכב בסרט האחרון בסאגת דמדומים, שחר מפציע חלק 2 ובסרטים "קוסמופוליס" ו"בל אמי".
בשנת 2014, הופיע בסרטים "רובר" ו"מפות לכוכבים" לצידה של ג'וליאן מור.
בשנת 2017 שיחק בדרמה הביוגרפית "העיר האבודה Z" המבוססת על ספר באותו שם, לצד צ'ארלי האנם וסיינה מילר.

מוזיקה

במקביל לעבודתו כשחקן, פטינסון מנגן בפסנתר ובגיטרה, וכותב קטעי מוזיקה ושירה משלו. הוא שר שניים מקטעי המוזיקה המופיעים בפסקול הסרט "דמדומים": "Let Me Sign" שנכתב על ידי מרכוס פוסטר ובובי לונג, ו-"Never Think", אותו גם כתב בשיתוף עם סאם בראדלי. גם בסרטו "How To Be" מבצע פטינסון שלושה שירים, שנכתבו על ידי המלחין ג'ואו הייסטינגס.
בשנת 2010 זכה פטינסון בפרס "הזמרים המשפיעים והכי פחות צפויים של הוליווד".

פרסים ודירוגים

פטינסון הופיע ברשימת "100 הגברים הסקסיים" לשנת 2008 ו-2009 במגזין "People". המגזין "Vanity Fair" דירג אותו כאחד ממקבלי השכר הגבוה ביותר בהוליווד, עם הכנסות המוערכות בכ-18 מיליון דולר בשנת 2009.
בשנת 2009, "Ask Men" דירג אותו כאחד מ-49 האנשים המשפיעים ביותר.

חיים אישיים

מאז 2008 כשנפגשו על סט "דמדומים", נקשר שמו של פטינסון לשמה של עמיתתו לסרט, השחקנית האמריקאית קריסטן סטיוארט, ורווחו השמועות אודות קשר רומנטי, לכאורה, המתקיים ביניהם. במשך כארבע שנים הם לא הודו במפורש בקיום מערכת היחסים, אולם נתפסו פעמים רבות על ידי צלמי פאפאראצי ועדי ראייה והיוו מוקד השערות ורכילות עבור התקשורת. סטיוארט הודתה בקיומה של מערכת היחסים לראשונה ביולי 2012, לאחר שהמגזין "Us Weekly" טען שהיא לכאורה מקיימת רומן עם הבמאי רופרט סנדרס, אשר ביים את הסרט "שלגייה והצייד" בו השתתפה. לאחר מכן פורסמה התנצלותה של סטיוארט לפטינסון. לאחר פרידה קצרה של כמה חודשים השניים חזרו לזוגיות, אולם במאי 2013 פורסם כי הם נפרדו.
בספטמבר 2014 החל פטינסון לצאת עם הזמרת הבריטית FKA twigs. באפריל 2015 השניים התארסו. שנה לאחר שהוכרזו האירוסין, ביטל פטינסון את אירוסיו עם הזמרת. בספטמבר 2017 הזוג נפרד. באוגוסט 2018 התנשק בפומבי עם סוקי ווטרהאוס.
פטינסון אוהד של קבוצת הכדורגל ארסנל.